Document ID: 32015R0445

UREDBA KOMISIJE (EU) 2015/445
z dne 17. marca 2015
o spremembi Uredbe (EU) št. 1178/2011 glede tehničnih zahtev in upravnih postopkov za letalsko osebje v civilnem letalstvu
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) ter zlasti člena 7(6) in člena 8(5) Uredbe,
ob upoštevanju naslednjega:
(1)
Uredba Komisije (EU) št. 1178/2011 (2) določa tehnične in upravne postopke za letalsko osebje v civilnem letalstvu.
(2)
Nekatere države članice so ugotovile, da določene zahteve iz Uredbe (EU) št. 1178/2011 nalagajo neupravičeno in nesorazmerno upravno oziroma gospodarsko breme državam članicam samim ali deležnikom, zato so sporočile, da nameravajo odobriti odstopanja od določenih zahtev v skladu s členom 14(6) Uredbe (ES) št. 216/2008.
(3)
Evropska agencija za varnost v letalstvu je analizirala navedene predlagane odobritve odstopanj, kar je bila podlaga za priporočilo Komisiji glede skladnosti predlaganih odobritev z veljavnimi pogoji.
(4)
Države članice in deležniki v splošnem letalstvu so ugotovili tudi, da so določene zahteve nesorazmerne z vključenimi dejavnostmi in z njimi povezanimi tveganji.
(5)
V Uredbi (EU) št. 1178/2011 so bile ugotovljene tudi številne redakcijske napake, ki nenamerno povzročajo težave pri izvajanju Uredbe.
(6)
Zato bi bilo treba zahteve iz Uredbe (EU) št. 1178/2011 spremeniti, da bi se uvedla odstopanja, ki imajo jasen zakonodajni učinek, uvedle določene ublažitve zahtev v splošnem letalstvu in popravile določene redakcijske napake.
(7)
Poleg tega je bilo na podlagi povratnih informacij držav članic in deležnikov ugotovljeno, da utegnejo biti zahteve iz Priloge VII Uredbe (EU) št. 1178/2011 nesorazmerne z dejavnostjo, ki jo opravljajo organizacije za usposabljanje, ki izvajajo usposabljanje samo za pridobitev licence pilota lahkega zrakoplova, licence športnega pilota, licence pilota balona in licence pilota jadralnega letala, oziroma nesorazmerne s tveganjem, ki je povezano s to dejavnostjo.
(8)
Države članice in deležniki se strinjajo, da je zato na splošno treba zagotoviti več časa za oblikovanje ustreznejšega sklopa predpisov za dejavnosti splošnega letalstva, ki bolje ustrezajo dejavnostim tega letalskega sektorja, ne da bi pri tem ogrozili varnostne standarde.
(9)
Za zagotovitev zadostnega časa za oblikovanje navedenih predpisov bi bilo treba datum začetka uporabe določb Priloge VII k Uredbi (EU) št. 1178/2011 za organizacije za usposabljanje, ki izvajajo usposabljanje samo za pridobitev nacionalnih licenc, ki jih je mogoče spremeniti v licence pilota lahkega zrakoplova, licence pilota balona in licence pilota jadralnega letala iz dela FCL, prestaviti na 8. april 2018.
(10)
Uredbo (EU) št. 1178/2011 bi bilo zato treba ustrezno spremeniti.
(11)
Za zagotovitev pravne varnosti in jasnosti bi bilo treba spremeniti tudi Uredbo Komisije (EU) št. 290/2012 (3), ki spreminja Uredbo (EU) št. 1178/2011, saj vsebuje samostojno določbo o datumu začetka uporabe določb prilog VI in VII k Uredbi (EU) št. 1178/2011.
(12)
Ukrepi iz te uredbe so v skladu z mnenjem odbora Evropske agencije za varnost v letalstvu, ustanovljenega s členom 65 Uredbe (ES) št. 216/2008 -
SPREJELA NASLEDNJO UREDBO:
Člen 1
Uredba Komisije (EU) št. 1178/2011 se spremeni:
1.
odstavek 1 v členu 8 se nadomesti z naslednjim:
„1. Brez poseganja v člen 12 Uredbe (ES) št. 216/2008 in če Unija in tretja država nista sklenili sporazuma, ki bi urejal izdajo pilotskih licenc, lahko države članice v skladu z določbami Priloge III k tej uredbi sprejmejo licence, ratinge, potrdila ali pooblastila tretje države ter s tem povezana zdravniška spričevala, ki jih izdajo tretje države ali se izdajo v njihovem imenu.“
;
2.
odstavek 3 v členu 10a se nadomesti z naslednjim:
„3. Organizacijam za usposabljanje, ki so skladne z JAR, se brez upoštevanja določb prilog VI in VII omogoči izvajanje usposabljanja za pridobitev licence športnega pilota (PPL) iz dela FCL; s tem povezanih ratingov, vključenih v registracijo, ter licence pilota lahkega zrakoplova (LAPL) do 8. aprila 2018, če so bile registrirane pred 8. aprilom 2015.“
;
3.
člen 12 se spremeni:
(a)
odstavek 2 se nadomesti z naslednjim:
„2. Ne glede na odstavek 1 se lahko države članice odločijo, da do 8. aprila 2015 ne uporabljajo naslednjih določb Priloge I:
(a)
določbe v zvezi z licencami pilota za zrakoplove z vertikalnim vzletanjem in zračne ladje;
(b)
določbe točke FCL.820;
(c)
v primeru helikopterjev, določbe oddelka 8 poddela J;
(d)
določbe oddelka 11 poddela J.“
;
(b)
vstavi se naslednji odstavek 2a:
„2a. Ne glede na odstavek 1 se lahko države članice odločijo, da do 8. aprila 2018 ne uporabljajo naslednjih določb Priloge I:
(a)
določbe v zvezi z licencami pilota za jadralna letala in balone;
(b)
določbe poddela B;
(c)
določbe točk FCL.800, FCL.805 in FCL.815;
(d)
določbe oddelka 10 poddela J.“
;
(c)
odstavek 4 se nadomesti z naslednjim:
„4. Ne glede na odstavek 1 se lahko države članice odločijo, da do 8. aprila 2016 ne uporabljajo določb te uredbe za pilote z licenco in ustreznim zdravniškim spričevalom, ki ju izda tretja država, vključena v nekomercialne operacije zračnega prevoza z zrakoplovi iz člena 4(1)(b) ali (c) Uredbe (ES) št. 216/2008.“
;
4.
priloge I, II, III, VI in VII se spremenijo v skladu s prilogami k tej uredbi.
Člen 2
Točka (f) v odstavku 2 člena 2 Uredbe (EU) št. 290/2012 se črta.
Člen 3
1. Ta uredba začne veljati 8. aprila 2015.
2. Z odstopanjem od odstavka 1 se spremembe določb v točkah FCL.315.A, FCL.410.A in FCL.725.A Priloge I uporabljajo od 8. aprila 2018.
3. Z odstopanjem od odstavka 1 se lahko države članice odločijo, da do 8. aprila 2018 ne uporabljajo določb prilog VI in VII za organizacijo za usposabljanje, ki izvaja usposabljanje samo za pridobitev nacionalne licence, ki jo je v skladu s členom 4(3) Uredbe (EU) št. 1178/2011 mogoče spremeniti v licenco pilota lahkega zrakoplova (LAPL), licenco pilota jadralnega letala (SPL) ali licenco pilota balona (BPL) iz dela FCL.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. marca 2015

Labels: 12
8
9
0